CELEX: 32014D0425
Language: hu
Date: 2014-07-01 00:00:00
Title: 2014/425/EU: A Bizottság határozata ( 2014. július 1. ) bizonyos közös repülésbiztonsági szabályoktól való eltérésnek a 216/2008/EK európai parlamenti és tanácsi rendelet 14. cikkének (6) bekezdése alapján a Szlovák Köztársaság és az Egyesült Királyság számára történő engedélyezéséről (az értesítés a C(2014) 4344. számú dokumentummal történt)  EGT-vonatkozású szöveg

3.7.2014   
            
            
               HU
            
            
               Az Európai Unió Hivatalos Lapja
            
            
               L 196/30
            
         A BIZOTTSÁG HATÁROZATA
   (2014. július 1.)
   bizonyos közös repülésbiztonsági szabályoktól való eltérésnek a 216/2008/EK európai parlamenti és tanácsi rendelet 14. cikkének (6) bekezdése alapján a Szlovák Köztársaság és az Egyesült Királyság számára történő engedélyezéséről
   
      
         (az értesítés a C(2014) 4344. számú dokumentummal történt)
      
   
   (EGT-vonatkozású szöveg)
   
      (2014/425/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi rendelet, 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és a tanácsi rendeletre (1) és különösen annak 14. cikke (7) bekezdésére,
   mivel:
   
               (1)
            
            
               A Szlovák Köztársaság és az Egyesült Királyság kérte, hogy bizonyos esetekben eltérhessen az 1178/2011/EU bizottsági rendeletben (2) foglalt közös repülésbiztonsági szabályoktól. A 216/2008/EK rendelet 14. cikkének (7) bekezdése alapján a Bizottság az Európai Repülésbiztonsági Ügynökség (a továbbiakban: Ügynökség) ajánlásainak megfelelően felmérte a kért eltérések szükségességét, valamint az így elérhető védelmi szintet.
            
         
               (2)
            
            
               Az első, a Szlovák Köztársaság által 2013. április 29-én kérelmezett eltérés az 1178/2011/EU rendelet I. melléklete (FCL RÉSZ) FCL.625. szakaszának c) és d) pontjában foglalt, a műszerjogosítással (IR) kapcsolatos jogosultságok meghosszabbítására, illetve az IR elméleti vizsgára és jártassági vizsgára vonatkozó követelményekhez kapcsolódott. A Szlovák Köztársaság azzal érvelt, hogy az említett követelmények nem megfelelőek abban az esetben, ha a pilóta harmadik ország által az 1944. december 7-én Chicagóban aláírt ICAO-egyezmény (Egyezmény a nemzetközi polgári repülésről) 1. mellékletével (a továbbiakban: az ICAO-egyezmény I. melléklete) összhangban kiállított engedélyhez tartozó egyenértékű IR-rel rendelkezik. A Szlovák Köztársaság továbbá indokokkal alátámasztotta, hogy a javasolt eltérés engedélyezése esetén egyenértékű védelem lesz biztosítható. Az Ügynökség 2013. június 4-i ajánlása alapján a Bizottság arra a következtetésre jutott, hogy eltérés esetén a közös repülésbiztonsági szabályok alkalmazásával elért szinttel egyenértékű védelem biztosítható, feltéve, hogy bizonyos feltételek teljesülnek.
            
         
               (3)
            
            
               A második, a Szlovák Köztársaság által 2013. április 29-én kérelmezett eltérés az osztály- és típusjogosítás megújítására vonatkozó, az 1178/2011/EU rendelet I. melléklete (FCL RÉSZ) FCL.740. szakaszának b) bekezdésében foglalt követelményekhez kapcsolódik. A Szlovák Köztársaság azzal érvelt, hogy az említett követelmények nem megfelelőek abban az esetben, ha a pilóta harmadik ország által az ICAO-egyezmény I. mellékletével összhangban kiállított engedélyhez tartozó egyenértékű osztály- vagy típusjogosítással rendelkezik. A Szlovák Köztársaság továbbá indokokkal alátámasztotta, hogy a javasolt eltérés engedélyezése esetén egyenértékű védelem lesz biztosítható. Az Ügynökség 2013. június 4-i ajánlása alapján a Bizottság arra a következtetésre jutott, hogy eltérés esetén a közös repülésbiztonsági szabályok alkalmazásával elért szinttel egyenértékű védelem biztosítható, feltéve, hogy bizonyos feltételek teljesülnek.
            
         
               (4)
            
            
               A harmadik, az Egyesült Királyság által 2013. június 21-én kérelmezett és július 4-én módosított eltérés az egymotoros, dugattyús repülőgépre vonatkozó osztályjogosítások és a motoros vitorlázó repülőgépre (TMG) vonatkozó osztályjogosítások meghosszabbítását szabályozó, az 1178/2011/EU rendelet I. melléklete (FCL RÉSZ) FCL.740.A szakasza 1. pontjának ii. alpontjában foglalt követelményekhez kapcsolódik. Az Egyesült Királyság azzal érvelt, hogy az említett követelmények nem megfelelőek azon pilóták esetében, akik műszerjogosítással és/vagy oktatói jogosítással rendelkeznek, de nincs egyéb osztály- és típusjogosításuk. Az Egyesült Királyság továbbá indokokkal alátámasztotta, hogy a javasolt eltérés engedélyezése esetén egyenértékű védelem lesz biztosítható. Az Ügynökség 2013. augusztus 27-i ajánlása alapján a Bizottság arra a következtetésre jutott, hogy eltérés esetén a közös repülésbiztonsági szabályok alkalmazásával elért szinttel egyenértékű védelem biztosítható, feltéve, hogy bizonyos feltételek teljesülnek.
            
         
               (5)
            
            
               A negyedik, az Egyesült Királyság által 2013. július 10-én kérelmezett eltérés a repülőgépre vonatkozó SFE tanúsítás kérelmezői által teljesítendő, az 1178/2011/EU rendelet I. melléklete (FCL RÉSZ) FCL.1010.SFE szakaszának a) bekezdésében foglalt előfeltételekre kapcsolódik. Az Egyesült Királyság azzal érvelt, hogy az említett előfeltételek nem átfogóak, mivel csak a többpilótás repülőgépekre vonatkoznak, és az egypilótás, nagy teljesítményű, komplex repülőgépekre nem terjednek ki. Az Egyesült Királyság továbbá indokokkal alátámasztotta, hogy a javasolt eltérés engedélyezése esetén egyenértékű védelem lesz biztosítható. Az Ügynökség 2013. augusztus 27-i ajánlása alapján a Bizottság arra a következtetésre jutott, hogy eltérés esetén a közös repülésbiztonsági szabályok alkalmazásával elért szinttel egyenértékű védelem biztosítható, feltéve, hogy bizonyos feltételek teljesülnek.
            
         
               (6)
            
            
               Az egyik tagállamnak engedélyezett eltérésről a 216/2008/EK rendelet 14. cikke (7) bekezdésének megfelelően valamennyi tagállamot értesíteni kell, amelyek szintén felhatalmazást kapnak az intézkedés alkalmazására. E határozatot tehát az összes tagállamnak kell címezni. Az eltérés leírásának, valamint a hozzá kapcsolódó feltételeknek lehetővé kell tenniük a többi tagállam számára, hogy hasonló helyzetben a Bizottság további jóváhagyása nélkül alkalmazzák az adott intézkedést. Mindazonáltal a tagállamoknak a 216/2008/EK rendelet 15. cikke (1) bekezdésének megfelelően információcserét kell folytatniuk az eltérések alkalmazásáról, mivel azoknak azon tagállam területén kívül is lehetnek hatásaik, amely számára engedélyezték az eltérést.
            
         
               (7)
            
            
               Az e határozatban előírt intézkedések összhangban vannak az Európai Repülésbiztonsági Ügynökséggel foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A Szlovák Köztársaság engedélyezheti az 1178/2011/EU rendelet I. mellékletében (FCL RÉSZ) előírt következő végrehajtási szabályoktól való eltéréseket:
   
               1.
            
            
               az említett melléklet FCL.625. szakaszának („IR – Érvényesség, meghosszabbítás és megújítás”) c) és d) bekezdésében foglalt szabályoktól az e határozat I. mellékletének 1. szakaszában meghatározott szabályok javára való eltérés, feltéve, hogy az e határozat I. mellékletének 2. szakaszában leírt feltételek teljesülnek;
            
         
               2.
            
            
               az említett melléklet FCL.740. szakaszának („Az osztály- és típusjogosítás érvényessége és megújítása”) b) bekezdésében foglalt szabályoktól az e határozat II. mellékletének 1. szakaszában meghatározott szabályok javára való eltérés, feltéve, hogy az e határozat II. mellékletének 2. szakaszában leírt feltételek teljesülnek.
            
         2. cikk
   Az Egyesült Királyság engedélyezheti az 1178/2011/EU rendelet I. mellékletében (FCL RÉSZ) előírt következő végrehajtási szabályoktól való eltéréseket:
   
               1.
            
            
               az említett melléklet FCL.740.A szakasza („Az osztály- és típusjogosítások meghosszabbítása – Repülőgépek”) b) bekezdése 1. pontjának ii. alpontjában foglalt szabályoktól az e határozat III. mellékletének 1. szakaszában meghatározott szabályok javára való eltérés, feltéve, hogy az e határozat III. mellékletének 2. szakaszában leírt feltételek teljesülnek;
            
         
               2.
            
            
               az említett melléklet FCL.1010.SFE szakaszának („SFE – Előfeltételek”) a) bekezdésében foglalt szabályoktól az e határozat IV. mellékletének 1. szakaszában meghatározott szabályok javára való eltérés, feltéve, hogy az e határozat IV. mellékletének 2. szakaszában leírt feltételek teljesülnek.
            
         3. cikk
   Az 1. és 2. cikkben említett, e határozat mellékleteiben leírt intézkedéseket valamennyi tagállam jogosult alkalmazni. A tagállamok erről értesítik a Bizottságot, az Ügynökséget és a nemzeti légiközlekedési hatóságokat.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2014. július 1-jén.
      
         
            a Bizottság részéről
         
         Siim KALLAS
         
            alelnök
         
      
   
   
      (1)  HL L 79., 2008.3.19., 1. o.
   
   
      (2)  A Bizottság 2011. november 3-i 1178/2011/EU rendelete a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).
   
      I. MELLÉKLET
      A Szlovák Köztársaság eltérése az 1178/2011/EU bizottsági rendelettől a műszerjogosítás érvényessége és megújítása tekintetében
      1.   AZ ELTÉRÉS LEÍRÁSA
      Az 1178/2011/EU rendelet I. melléklete (FCL RÉSZ) FCL.625. szakaszának („IR – Érvényesség, meghosszabbítás és megújítás”) c) és d) bekezdésétől eltérve a Szlovák Köztársaság engedélyezheti, hogy az FCL résznek megfelelően kiállított engedélyek azon jogosultjai, akik a közelmúltban harmadik ország által az ICAO-egyezmény I. mellékletével összhangban kiállított engedélyhez tartozó érvényes IR használatával repültek, az FCL.625. szakasz b) bekezdésében meghatározott meghosszabbítási kritériumok teljesítése révén egyúttal az FCL.625. szakasz c) bekezdésében meghatározott, az FCL rész szerinti IR megújítására vonatkozó követelményeknek is megfeleljenek. Emellett a Szlovák Köztársaság engedélyezheti az FCL résznek megfelelően kiállított engedélyek azon említett jogosultjai számára, akik olyan, harmadik ország által kiállított IR engedélyesei voltak, amely már nem érvényes, de az előző hét évben meghosszabbításra vagy megújításra került, hogy megfeleljenek kizárólag az FCL.625. szakasz c) bekezdésében meghatározott, az FCL rész szerinti IR megújítására vonatkozó követelményeknek anélkül, hogy ismét sikeres elméleti vizsgát kellene tenniük az FCL.625. szakasz d) bekezdése szerint.
      2.   AZ ELTÉRÉS ALKALMAZÁSÁNAK FELTÉTELEI
      Ez az eltérés az FCL résznek megfelelő azon engedélyek jogosultjaira vonatkozik, amelyekhez megújítandó IR tartozik. Amennyiben az engedélyek említett jogosultjai harmadik ország által kiállított, érvényes IR-t tartalmazó engedéllyel is rendelkeznek, az FCL rész szerinti jogosítás engedélyeseinek csak az IR megújításához szükséges készségellenőrzésen kell megfelelniük, és nem kell jóváhagyott képzési szervezetnél ismeretfrissítő oktatáson is részt venniük. Emellett az említett engedélyjogosultak számára nem kell előírni, hogy újból sikeres elméleti vizsgát tegyenek, amennyiben a harmadik ország által kiállított engedélyhez tartozó IR az előző hét évben meghosszabbításra vagy megújításra került.
   
   
      II. MELLÉKLET
      A Szlovák Köztársaság eltérése az 1178/2011/EU bizottsági rendelettől az osztály- és típusjogosítás érvényessége és megújítása tekintetében
      1.   AZ ELTÉRÉS LEÍRÁSA
      Az 1178/2011/EU rendelet I. melléklete (FCL RÉSZ) FCL.740. szakaszának („Az osztály- és típusjogosítás érvényessége és megújítása”) b) bekezdésétől eltérve a Szlovák Köztársaság engedélyezheti, hogy hogy az FCL résznek megfelelően kiállított engedélyek azon jogosultjai, akik a közelmúltban harmadik ország által az ICAO-egyezmény I. mellékletével összhangban kiállított engedélyhez tartozó érvényes IR használatával repültek, a készségellenőrzésen való megfelelés révén teljesítsék a megújításra vonatkozó követelményeket, kiegészítő ismeretfrissítő oktatáson való részvétel nélkül.
      2.   AZ ELTÉRÉS ALKALMAZÁSÁNAK FELTÉTELEI
      Ez az eltérés az FCL résznek megfelelő azon engedélyek jogosultjaira vonatkozik, amelyekhez megújítandó osztály- vagy típusjogosítás tartozik. Amennyiben az engedélyek említett jogosultjai harmadik ország által kiállított, ugyanarra a repülőgéposztályra vagy típusra vonatkozó érvényes jogosítást tartalmazó engedéllyel is rendelkeznek, az FCL rész szerinti jogosítás tulajdonosainak csak az osztály- vagy típusjogosítás megújításához szükséges készségellenőrzésen kell megfelelniük, és nem kell jóváhagyott képzési szervezetnél ismeretfrissítő oktatáson is részt venniük.
   
   
      III. MELLÉKLET
      Az Egyesült Királyság eltérése az 1178/2011/EU bizottsági rendelettől az egymotoros, dugattyús repülőgépre vagy motoros vitorlázó repülőgépre (TMG) vonatkozó osztályjogosítások meghosszabbítása tekintetében
      1.   AZ ELTÉRÉS LEÍRÁSA
      Az 1178/2011/EU rendelet I. melléklete (FCL RÉSZ) FCL.740.A szakasza („Az osztály- és típusjogosítások meghosszabbítása – Repülőgépek”) b) bekezdése 1. pontjának ii. alpontjától eltérve az Egyesült Királyság engedélyezheti a pilótaengedélyek jogosultjai számára az egymotoros, dugattyús repülőgépre vagy a motoros vitorlázó repülőgépre vonatkozó osztályjogosítások meghosszabbítását anélkül, hogy teljesíteniük kellene az említett alpontban meghatározott repülésoktatóval (FI) vagy osztályjogosítás-oktatóval (CRI) végrehajtott gyakorlórepülést, amennyiben az engedélyjogosultjak a jogosítás lejártát megelőző 12 hónapon belül:
      
                  a)
               
               
                  jártassági vizsgát tettek, vagy megfeleltek a készségellenőrzésen a pilóta engedélyében foglalt bármely osztály-, típus-, műszer- vagy hegyvidéki repülési jogosítás tekintetében; vagy
               
            
                  b)
               
               
                  megfeleltek a pilóta engedélyében foglalt bármely repülésoktatói, osztályjogosítás-oktatói vagy műszerjogosítás-oktatói tanúsításhoz kapcsolódó kompetenciafelmérésen.
               
            2.   AZ ELTÉRÉS ALKALMAZÁSÁNAK FELTÉTELEI
      Ez az eltérés az FCL résznek megfelelő azon engedélyek jogosultjaira vonatkozik, amelyekhez egymotoros, dugattyús repülőgépre vagy motoros vitorlázó repülőgépre vonatkozó osztályjogosítás tartozik. A repülésoktatóval végrehajtott gyakorlórepülés csak akkor hagyható el, ha az engedély jogosultja repülőgép-jogosítással vagy -tanúsítással kapcsolatban jártassági vizsgát tett, illetve megfelelt a készségellenőrzésen vagy kompetenciafelmérésen.
   
   
      IV. MELLÉKLET
      Az Egyesült Királyság eltérése az 1178/2011/EU bizottsági rendelettől a repülésszimulátoron vizsgáztató szimulátorvizsgáztatók (SFE-k) tekintetében.
      1.   AZ ELTÉRÉS LEÍRÁSA
      Az 1178/2011/EU rendelet I. melléklete (FCL RÉSZ) FCL.1010.SFE szakasza („SFE – Előfeltételek”) a) bekezdésétől eltérve az Egyesült Királyság engedélyezheti SFI-k számára, hogy egypilótás, nagy teljesítményű, komplex repülőgépekre vonatkozóan SFE tanúsítás kiadását kérelmezzék, és e repülőgép-kategória vonatkozásában különleges előfeltételeket határozhat meg.
      2.   AZ ELTÉRÉS ALKALMAZÁSÁNAK FELTÉTELEI
      Az eltérés alkalmazása nincs további feltételekhez kötve.